Àrea 3. Comunicació i representació de la realitat

	L’etapa es concep com un continu d’aprenentatge. Des del naixement i al llarg de tota l’etapa, les experiències vitals dels alumnes s’amplien i es diversifiquen de manera progressiva. Paral·lelament, es despertaran l’interès i la curiositat per descobrir i explorar les possibilitats expressives dels diferents llenguatges i formes d’expressió per comunicar-se de manera cada vegada més eficaç, personal i creativa en els diferents contextos quotidians.

Els diferents llenguatges i formes d’expressió que es recullen en aquesta àrea contribueixen al desenvolupament integral i harmònic dels alumnes i han de tractar-se de manera global i integrada amb les altres dues àrees, mitjançant el disseny de propostes didàctiques en les quals puguin utilitzar diferents formes de comunicació i representació en contextos significatius i funcionals. Es pretén desenvolupar en els alumnes les capacitats que els permetin comunicar-se a través de diferents llenguatges i formes d’expressió com a mitjà per construir la seva identitat, representar la realitat i relacionar-se amb les altres persones.

Les competències específiques de l’àrea es relacionen amb la capacitat de comunicar-se eficaçment amb altres persones de manera respectuosa, ètica, adequada i creativa. D’una banda, es tracta una perspectiva comunicativa i, de l’altra, se cerca un enfocament interactiu en un context plurilingüe i intercultural que, tenint la llengua catalana i la cultura pròpia de les Illes Balears com a eixos centrals, valora el reconeixement i el coneixement d’altres realitats lingüístiques i culturals. Les competències específiques entorn de les quals s’organitzen els aprenentatges de l’àrea s’orienten cap a tres aspectes fonamentals de la comunicació: l’expressió, la comprensió i la interacció per visibilitzar les possibilitats comunicatives dels diferents llenguatges i formes d’expressió, encara que es concedeix caràcter prioritari al procés d’adquisició del llenguatge verbal.

D’altra banda, la comunicació permet interpretar i representar el món en el qual vivim. Per això, s’inclou també una competència específica relacionada amb l’acostament a les manifestacions culturals associades als diferents llenguatges que s’integren en l’àrea, com el primer pas cap al reconeixement i la valoració de la realitat multicultural i plurilingüe des de la infància.  

L’avaluació d’aquestes competències s'articula a través de criteris d'avaluació que mesuren tant els processos com els resultats. L’avaluació ha de ser oberta, flexible i interconnectada dins del currículum. Per facilitar aquesta tasca, cada criteri es presenta aclarit, estructurat i ordenat per a l’aplicació objectiva, orientativa i transparent.  

D’altra banda, els sabers bàsics representen els continguts essencials (coneixements, destreses i actituds), s'estructuren en vuit blocs, que han d'aplicar-se en contextos reals per afavorir l’assoliment de les competències específiques.

En l’àrea s’espera desenvolupar les destreses comunicatives, que evolucionaran des de les primeres interaccions a través de l’expressió corporal i gestual, lligades bàsicament a la satisfacció de les seves necessitats primàries, fins a l’adquisició dels codis de diferents llengües i llenguatges per produir, interpretar i comprendre missatges de complexitat creixent de manera eficaç, personal i creativa.

L’oralitat és l’instrument per excel·lència per a la comunicació, l’expressió de vivències, sentiments, idees o emocions, l’aprenentatge i la regulació de la conducta. Per això, la seva adquisició i desenvolupament ocupa un lloc de rellevància especial en aquesta etapa. La llengua catalana oral, com a llengua vehicular, s’estimularà a través de la mediació amb la persona adulta, qui proporcionarà models i donarà sentit a les diverses interaccions i afavorirà l’accés progressiu a formes i usos cada vegada més complexos, inclosos alguns elements de la comunicació no verbal.

Caldrà crear un ambient alfabetitzador ric que comprengui tots els llenguatges possibles i que estableixi relacions entre ells. Un context d’interacció amb iguals i amb adults que exerceixin com a models lectors i escriptors desvetllarà la curiositat i fomentarà l’interès i les ganes d’explorar i descobrir el significat social i cultural del llenguatge escrit. L’interès s’incrementarà si es deixen al seu abast llibres i altres textos d’ús social adequats a la seva edat i interessos. La primera aproximació s’ha de produir en el quefer quotidià de l’aula, emmarcada en situacions funcionals i significatives per als alumnes, tenint clar que l’adquisició del codi escrit no és un objectiu que s’hagi d’aconseguir en aquesta etapa.

En aquesta etapa educativa s’inicia també l’acostament a la literatura catalana infantil com a font de gaudi i es comença a teixir, des de l’escolta en el context quotidià de les primeres cançons de bressol i contes en el context quotidià, un vincle emocional i lúdic amb els textos literaris. És l’etapa de la literatura oral per excel·lència: rimes, embarbussaments, folklore, etc. La creació a l’aula d’un espai càlid i acollidor on situar la biblioteca afavorirà també l’acostament natural a la literatura catalana infantil, per construir significats, despertar la seva imaginació i fantasia, acostar-los a realitats culturals pròpies i alienes i presentar-los altres mons.

Així mateix, s’ha de posar atenció al desenvolupament d’actituds positives i de respecte tant cap a la llengua catalana, com a llengua pròpia de les Illes Balears, com també cap al repertori lingüístic personal, com al dels altres, despertant la seva sensibilitat i curiositat per conèixer altres llengües i convidant-los a explorar altres llenguatges i formes d’expressió.

Els infants es troben immersos en una societat en la qual la realitat digital afecta la manera de comunicar-nos, obtenir informació, aprendre i relacionar-nos; és, per tant, responsabilitat del centre educatiu establir pautes per al desenvolupament d’hàbits d’ús saludable de les eines i tecnologies digitals i iniciar-se, així, a partir del darrer curs del segon cicle, en un procés progressiu d’alfabetització digital.

Els llenguatges artístics, com a sistemes simbòlics, adquireixen rellevància especial en aquesta etapa. Proporcionen una base diferent, variada i flexible per expressar-se i relacionar-se amb el món exterior amb més llibertat. La creativitat, tan present en l’etapa, té a veure amb la curiositat vital. La pràctica educativa ha de consistir a acompanyar-la i proporcionar les eines per consolidar-la.

El llenguatge musical és un mitjà que permet la comunicació amb els altres i possibilita el desenvolupament d’aspectes com l’escolta atenta i activa, la sensibilitat, la improvisació i el gaudi a través de la veu, el propi cos o els jocs motors i sonors. De la mateixa manera, també s’aproximaran al coneixement de diferents manifestacions musicals, la qual cosa despertarà la consciència cultural i afavorirà el seu desenvolupament artístic.

Respecte al llenguatge plàstic, en aquesta etapa s’han d’adquirir i desenvolupar de manera progressiva diferents destreses, al mateix temps que s’experimenta amb diverses tècniques i materials per expressar idees, emocions i sentiments. A la vegada, se’ls posarà en contacte amb diferents models relacionats amb diverses expressions artístiques, per iniciar així el desenvolupament del sentit estètic i artístic.

Finalment, el llenguatge corporal permet descobrir noves possibilitats expressives, que es poden utilitzar amb intenció comunicativa, representativa o estètica.



Competències específiques

	CE 1 Manifestar interès per interactuar en situacions quotidianes a través de l’exploració i l’ús del seu repertori comunicatiu, per expressar les necessitats i intencions i per respondre a les exigències de l’entorn.

	El desig o la necessitat d’interactuar amb l’entorn és el motor que possibilita l’evolució de les destreses comunicatives: per això és imprescindible experimentar el plaer de comunicar-se mitjançant les primeres interaccions lligades a l’emoció, que es produeixen en situacions globals el context de les quals (gestos, silencis, prosòdia, etc.) faciliten la comprensió, l’expressió i la integració dels significats de les paraules abans que l’infant sigui capaç d’usar-les. La persona adulta, com a agent que vehicula la llengua catalana a l’ensenyament i com a principal interlocutor en les fases inicials, es converteix en el facilitador de l’experiència comunicativa de cada infant a partir d’experiències compartides.

Estimular i promoure la intenció comunicativa afavoreix el desplegament de diverses capacitats que li permetran interpretar els missatges de les altres persones i interactuar amb l’entorn per expressar les seves necessitats, emocions, sentiments o idees en un clima de benestar i seguretat emocional i afectiva.

Participar en situacions de comunicació significatives i funcionals, des del respecte a les diferències individuals, permetrà als alumnes conèixer i integrar progressivament en el seu repertori comunicatiu els diferents llenguatges (verbal, no verbal, plàstic, musical, digital, etc.) i descobrir les possibilitats expressives de cada un per utilitzar de manera ajustada i eficaç el més adequat en funció de la seva intenció comunicativa o de les exigències de l’entorn.

Les interaccions comunicatives fomentaran també l’adquisició progressiva de les convencions socials que regeixen els intercanvis comunicatius, així com la curiositat i motivació cap a l’aprenentatge d’altres llengües, acostant-se progressivament als significats de diferents missatges en contextos de comunicació coneguts.

	CE 2 Interpretar i comprendre missatges i representacions basant-se en coneixements i recursos de la seva pròpia experiència per respondre a les demandes de l’entorn i construir nous aprenentatges.

	La comprensió comporta rebre i processar informació en distints àmbits i formats, expressada a través de missatges variats (orals, escrits, multimodals, etc.), representacions i manifestacions personals, socials, culturals i artístiques pròximes a l’interès o a la necessitat personal.

La comprensió implica interpretar missatges, analitzar-los i donar resposta als estímuls percebuts. Per això, els alumnes d’aquesta etapa aniran adquirint i activant diferents estratègies per desenvolupar la capacitat de realitzar anticipacions, aproximacions i inferències d’una manera cada vegada més personal i creativa. D’aquesta forma, podran comprendre els missatges i les intencions comunicatives d’altres persones i construiran nous significats i aprenentatges, progressant des de l’acompanyament i la mediació cap a un determinat grau d’autonomia i coneixement del món.

	CE 3 Produir missatges de manera eficaç, personal i creativa utilitzant diferents llenguatges, descobrint els codis de cadascun i explorant les seves possibilitats expressives per respondre a necessitats comunicatives diverses.

	En les primeres etapes, la producció i l’emissió de missatges tenen a veure amb la necessitat de contacte i satisfacció de les necessitats més bàsiques; el llenguatge corporal i gestual és l’essencial en aquest primer acte comunicatiu. El llenguatge oral, gràcies a la interacció amb la persona adulta, es converteix en el vehicle principal d’aprenentatge, regulació de la conducta i expressió de necessitats, idees, emocions, sentiments i vivències. La prosòdia i tots els aspectes no verbals que acompanyen el llenguatge oral cobren ara una importància cabdal.

A mesura que s’avança en l’etapa, la producció de missatges permet també representar aspectes de la realitat viscuda o imaginada d’una manera cada vegada més personal i ajustada als diferents contextos i situacions comunicatives, a través de l’ús de diferents llenguatges. Els alumnes utilitzaran formes d’expressió diverses de manera lliure i creativa a partir del coneixement i interpretació de la realitat i la conceptualització i el domini dels sistemes de simbolització (verbals, no verbals, plàstics, musicals, digitals, etc.) i tècniques requerides en cada cas. Els alumnes descobriran, mitjançant l’experimentació i l’ús, les possibilitats expressives de cada llenguatge, en funció del moment concret del procés maduratiu i d’aprenentatge.

	CE 4 Participar per iniciativa pròpia en activitats relacionades amb textos escrits i mostrar interès i curiositat per comprendre’n la funcionalitat i algunes de les seves característiques.

	L’etapa d’educació infantil és l’entorn privilegiat per realitzar l’acostament progressiu i sistemàtic al llenguatge escrit com a forma de comunicació, coneixement i gaudi. Mitjançant l’acostament als textos escrits i l’exploració d’aquests a partir d’anticipacions i inferències, així com a través de l’observació de models lectors i escriptors de qualitat, es despertarà progressivament en els alumnes la curiositat per descobrir-ne les funcionalitats com a eina de representació del llenguatge oral i els sons. En la mesura en què s’avança en la comprensió de les característiques i convencions del llenguatge escrit, s’incrementa la necessitat de descobrir la informació que conté, amb una actitud lúdica i de gaudi. 

Sempre des del respecte a l’evolució dels diferents ritmes de desenvolupament personal i del coneixement del procés a través del qual els alumnes s’apropien del sistema d’escriptura i les hipòtesis que utilitzen, es promourà l’aproximació al llenguatge escrit com a activitat inserida en el quefer quotidià de l’aula, com a inici del procés que s’ha de consolidar en l’educació primària.  Les biblioteques juguen un paper rellevant com a espais on es posen en joc les idees infantils sobre el per què i el per a què del llenguatge escrit i també com a lloc d’acostament al gaudi dels primers contactes amb la literatura infantil. De la mateixa manera, la presència de suports i eines d’escriptura variades, en llocs accessibles, seran una invitació a produir missatges per plaer i a sentir l’emoció d’expressar els seus pensaments, vivències o sentiments de manera espontània.

	CE 5 Valorar la diversitat lingüística present en l’entorn, així com altres manifestacions culturals, per enriquir les seves estratègies comunicatives i el seu bagatge cultural.

	La riquesa plurilingüe de l’aula i, en el seu cas, l’aprenentatge de llengües estrangeres es converteix en un element de particular importància, ja que afavoreix l’exposició a llengües diferents de la familiar de cada alumne, així com l’aproximació a aquestes a través d’interaccions i activitats lúdiques. A partir d’això, sorgeix la necessitat d’educar en el respecte i la valoració del bagatge lingüístic i sociocultural propi i aliè, i entendre la pluralitat lingüística i dialectal com un element enriquidor que proporciona les claus per a una major i millor comprensió del món. També les manifestacions i representacions socials i culturals constitueixen un marc privilegiat per a la comunicació. La pluralitat dels seus llenguatges convida a promoure el reconeixement de les semblances i les diferències entre els seus codis i a desenvolupar la sensibilitat cap a diferents referents culturals, alhora que es presta atenció especial a la literatura infantil.

De tot això s’espera que sorgeixi un diàleg ple de matisos entre les diferents llengües i manifestacions culturals, que generarà un ampli ventall de coneixements implícits. En aquest procés, les paraules actuaran com a nexe d’unió des del qual enriquir el bagatge cultural i desenvolupar la sensibilitat i la creativitat, oferint als infants, simultàniament, la clau d’accés a una ciutadania crítica, solidària, igualitària i compromesa amb la societat.



Criteris d’avaluació
A continuació s’estableixen els criteris d’avaluació (CA) de cada una de les competències específiques (CE), per a cada cicle.

Per al primer cicle, els criteris d’avaluació (CA) són orientatius i, per tant, també ho són els aclariments per a cada un.

Per al segon cicle s’estableixen els criteris d’avaluació (CA), juntament amb aclariments orientatius per desenvolupar-los.

	CE 1 Manifestar interès per interactuar en situacions quotidianes a través de l’exploració i l’ús del seu repertori comunicatiu, per expressar les necessitats i les intencions i per respondre a les exigències de l’entorn.

	PRIMER CICLE

	CA 1.1 Participar amb interès en interaccions quotidianes, utilitzant els diferents sistemes comunicatius.

	· Imitar moviments casuals com gestos i sons, vocalitzacions i paraules.

	
	· Fer-se entendre a través del gest o la paraula per expressar les seves necessitats.

	
	· Mirar i escoltar els altres i respondre de forma verbal o no verbal.

	
	· Mostrar-se actiu corporalment i entrar en diàleg tònic, sintonitzar els moviments i els gestos amb les interaccions amb les altres persones i amb l’entorn.

	
	· Preveure esdeveniments rutinaris: s’adona d’allò que succeirà i sap allò que ha de fer.

	
	· Anticipar senyals orals o gestos que precedeixen activitats integrades en rutines d'interacció quotidianes: dona l’objecte quan se li posa la mà, pica de mans, etc.

	
	· Utilitzar de manera progressiva el vocabulari bàsic ajustat a cada situació quotidiana.

	
	· Fer ús d'algunes formes socials com saludar i acomiadar-se a través del gest o la paraula.

	
	· Comprendre paraules familiars i ordres senzilles amb suport gestual.

	CA 1.2 Participar de manera espontània en situacions comunicatives, adequant la postura, els gestos i els moviments a les seves intencions.  
	· Imitar sons de l’entorn mentre juga (onomatopeies animals, objectes, etc.).

	
	· Emetre sons per comunicar-se i establir contacte amb l’adult.

	
	· Produir sons amb intencionalitat comunicativa.

	
	· Reconèixer els diferents senyals comunicatius: gest, entonació, etc.

	
	· Demanar ajuda, manifestar un desig o una necessitat amb la mirada, amb un gest o de manera verbal.

	
	· Manifestar habilitats per comunicar-se i interactuar a través de diferents llenguatges, ajustant l'expressió al context.

	
	· Comprendre les intencions i els missatges amb escolta activa.

	
	· Participar de manera espontània o amb la mediació de l’adult en situacions de conversa en diferents contextos.

	
	· Acompanyar amb llenguatge oral o gestual les seves activitats i jocs i comunicar les descobertes que fa.

	
	· Demanar, preguntar o sol·licitar informació.

	CA 1.3 Manifestar necessitats, sentiments i vivències amb l’ús d’estratègies comunicatives i amb l’aprofitament de les possibilitats que ofereixen els diferents llenguatges, amb curiositat i gaudi.  

	· Manifestar el malestar o el benestar mitjançant el plor, la rialla, la inquietud corporal, expressar-ho en paraules, etc.

	
	· Mostrar el desig de finalitzar o d’iniciar el contacte, abraçada, comunicació o activitat: desvia la mirada, s’apropa o s’allunya, ho verbalitza, etc.

	
	· Utilitzar la negació o l’afirmació amb moviments amb el cap, amb altres gestos o amb paraules.

	
	· Manifestar accions dirigides a establir contacte o mantenir la proximitat amb altres persones, com plorar, moure's o fixar la mirada en l'altre, etc.

	
	· Expressar emocions (alegria, enuig, tristesa, por, sorpresa, etc.) mitjançant el cos, l’expressivitat facial, les vocalitzacions, els crits, les paraules, etc.

	
	· Adquirir progressivament habilitats en la comunicació no verbal i verbal.

	
	· Emprar progressivament la paraula per comunicar-se i expressar les seves necessitats, sentiments o vivències i reforçar-ho o no amb el gest.

	
	· Fer ús de diferents entonacions per comunicar la intensitat dels seus desitjos (vocalitza, crida, plora, etc.).

	CA 1.4 Prendre la iniciativa en la interacció social i gaudir de les situacions comunicatives amb una actitud respectuosa.
	· Dirigir l’atenció cap a una persona o un objecte: focalitza la mirada, manté el contacte visual, alterna la mirada de l’objecte amb la de la persona (mirada referencial).

	
	· Utilitzar gestos convencionals (picar de mans, dir adéu o saludar amb la mà, tirar besades, etc.) per comunicar-se.

	
	· Iniciar intercanvis comunicatius mitjançant gestos, mirades, indicacions amb el dit o la mà, moviments amb el cap al lloc que li interessa, aixecar la mà, agafar la mà o el braç de l’adult, portar l’adult cap a un objecte o oferir-li un objecte, mitjançant vocalitzacions, sons, crits, repeticions, paraules, frases, etc.

	
	· Reconèixer l’expressió de sentiments de les altres persones (intersubjectivitat primària establerta): somriu quan li parlen o gesticula amorosament, varia la seva expressió en funció dels canvis que fa l’interlocutor.

	
	· Respondre als canvis d’entonació de l’adult.

	
	· Demanar i compartir afecte, companyia, objectes, accions, jocs i joguines, etc.

	
	· Dirigir-se a l’adult per aconseguir informació amb una mirada interrogativa, una inflexió vocal o paraules.

	CA 1.5 Participar en situacions d’ús de diferents llengües, presents en l’entorn immediat, i manifestar interès i curiositat cap a la diversitat de perfils lingüístics.
	· Discriminar la seva llengua materna d’altres llengües.

	
	· Mostrar interès per cançons en llengua catalana i en altres llengües.

	
	· Començar a emetre sons, similars als de la llengua materna.

	
	· Començar a fer ús simultàniament de la llengua catalana i d'altres llengües a l’escola.

	SEGON CICLE

	CA 1.1 Participar de manera activa, espontània i respectuosa amb les diferències individuals en situacions comunicatives de complexitat progressiva, en funció del seu desenvolupament individual.
	· Participar en les converses en diferents contextos (jugant, assemblees, psicomotricitat, lectures de contes, etc.).

	
	· Escoltar les aportacions dels companys o dels adults i estar-hi atent.

	
	· Iniciar el diàleg i aportar idees.

	
	· Respectar el torn de paraula.

	
	· Respectar i mantenir les normes en un diàleg i conversa (alternança de torns, iniciativa, escolta atenta, participació, etc.).

	
	· Saludar i acomiadar-se en les entrades i sortides.

	
	· Fer preguntes i respondre’n de manera adequada i contextualitzada.

	CA 1.2 Ajustar el seu repertori comunicatiu a les propostes, als interlocutors i al context, tot indagant en les possibilitats expressives dels diferents llenguatges.

	· Esforçar-se per fer-se entendre. Supleix les mancances d’expressió amb gestos o indicacions.

	
	· Expressar emocions, sentiments, desitjos i idees mitjançant el llenguatge oral.

	
	· Utilitzar el llenguatge per a funcions diverses: demanar, descriure, narrar, etc.

	
	· Utilitzar progressivament les estructures lingüístiques de forma correcta: frases simples en present i passat, concordança nominal, etc.

	
	· Utilitzar el vocabulari adequat al context: company, adult, exposicions, etc.

	CA 1.3 Participar en situacions d’ús de diferents llengües i mostrar interès, curiositat i respecte per la diversitat de perfils lingüístics.

	· Expressar emocions, sentiments, desitjos i idees mitjançant el llenguatge oral.

	
	· Utilitzar el llenguatge per a funcions diverses: demanar, descriure, narrar, demanar informació, etc.

	
	· Reproduir dites, poemes, rimes, endevinalles, rodolins i cançons.

	
	· Participar en jocs lingüístics per divertir-se i aprendre.

	
	· Augmentar la intercomunicació entre iguals a través del joc simbòlic i la conversa.

	
	· Escoltar amb interès i comprendre narracions, explicacions, instruccions així com cançons, dites, poemes, rimes tant tradicionals com contemporànies com a font de plaer i d’aprenentatge.

	
	· Mostrar interès i respecte per cançons, contes, etc. representats en diverses llengües.

	
	· Respectar les diferents llengües que es poden donar dins l’aula.

	[bookmark: _Hlk191393530]CA 1.4 Iniciar-se amb el coneixement i l’ús moderat de diversos recursos digitals tot familiaritzant-se amb diferents mitjans i eines digitals.

	· Iniciar-se en el coneixement dels diversos mitjans analògics (ràdio, fotografies en paper, telèfons de línia fixa, etc.).

	
	· Iniciar-se en el coneixement de diversos recursos digitals i les seves característiques (ús, funció, etc.)

	
	· Familiaritzar-se amb diversos mitjans de comunicació adequats al seu desenvolupament maduratiu.



	CE 2 Interpretar i comprendre missatges i representacions basant-se en coneixements i recursos de l’experiència pròpia per respondre a les demandes de l’entorn i construir nous aprenentatges.

	PRIMER CICLE

	CA 2.1 Interpretar els estímuls i missatges de l’entorn i respondre-hi de manera adequada.

	· Dirigir la seva atenció cap a l’objecte que assenyala l’adult.

	
	· Seguir indicacions habituals acompanyades o no de gestos o imatges.

	
	· Somriure i imitar mostrant interès per allò que l’envolta.

	
	· Distingir i comparar el significat de diferents paraules o senyals, actuant de manera diferenciada.

	
	· Aturar la seva acció davant una prohibició i seguir les indicacions.

	
	· Reconèixer, anomenar o denominar mitjançant vocalitzacions, assenyalar o indicar quan comprèn el que se li demana: objectes, persones, accions, llocs, fotografies, dibuixos, etc.

	
	· Respondre al seu nom i identificar el de les altres persones.

	
	· Respondre a peticions dels altres: cercar objectes que se li demanen, fer accions concretes, donar respostes verbals, etc.

	CA 2.2 Expressar sensacions, sentiments i emocions a partir de representacions i manifestacions artístiques i culturals diverses.

	· Mostrar curiositat per les manifestacions culturals i artístiques.

	
	· Mostrar emocions i sentiments davant d’algunes narracions, músiques o expressions culturals del folklore popular propi de la seva cultura.

	
	· Explorar mitjançant la manipulació de materials diversos (tempera, masses, etc.), utilitzant diferents instruments (pinzells, esponges, rodets, etc.) i suports (paper, cartró, fusta, etc.) en l’elaboració de produccions plàstiques.

	
	· Iniciar-se en l'ús de tècniques bàsiques (pintura, estampacions, collage, modelatge) i destreses (arrugar, enganxar, etc.).

	
	· Expressar verbalment o corporalment parts d’alguna manifestació artística coneguda o familiar en moments de la vida quotidiana.

	
	· Mostrar interès i respecte per les pròpies produccions i les dels altres.

	
	· Expressar i comunicar experiències, fets, emocions i sentiments mitjançant la manipulació i la transformació de diferents materials plàstics.

	SEGON CICLE

	CA 2.1 Interpretar de manera eficaç els missatges i les intencions comunicatives dels altres.

	· Comprendre les instruccions de l’adult.

	
	· Contestar a les preguntes que li fa el mestre de manera respectuosa.

	
	· Respondre i participar en les activitats en grup de manera coherent, mostrant que interpreta i entén els missatges i les intencions dels altres.

	
	· Comprendre les indicacions que els companys i les companyes li fan durant l’activitat o el joc.

	
	· Establir contacte visual en el moment de la comunicació.

	
	· Interpretar bé els gestos, les expressions facials i altres senyals no verbals que acompanyen la comunicació.

	CA 2.2 Interpretar els missatges transmesos mitjançant representacions o manifestacions artístiques, o en format digital, i reconèixer la intencionalitat de l’emissor i mostrar una actitud curiosa i responsable.

	· Reconèixer elements bàsics en manifestacions artístiques o digitals (formes, colors, sons, imatges) i descriure’ls amb paraules senzilles.

	
	· Ser capaç d’identificar i verbalitzar elements visuals o sonors d’una obra d’art: colors vius, tonalitats suaus, etc.

	
	· Ser capaç de dir com se sent davant una manifestació artística o què li recorda (ex: «em fa feliç», «em fa por», etc.).

	
	· Identificar la possible intenció o missatge que l’autor o autora vol transmetre de manera senzilla.

	
	· Participar activament en activitats relacionades amb produccions artístiques amb una actitud oberta i curiosa.

	
	· Fer preguntes o mostrar curiositat mentre observa o interactua amb obres d’art.

	
	· Utilitzar amb cura els materials seguint les indicacions de l’adult.



	CE 3 Produir missatges de manera eficaç, personal i creativa utilitzant diferents llenguatges, descobrint els codis de cadascun i explorant les seves possibilitats expressives per respondre a diferents necessitats comunicatives.

	PRIMER CICLE

	CA 3.1 Utilitzar el llenguatge oral per expressar i compartir necessitats, sentiments, desitjos, emocions i vivències; com a regulador d’accions, tot interactuant en diferents situacions i contextos.

	· Comprendre el llenguatge adult i el dels altres infants, comunicar-se i expressar-se a través del moviment, el gest, el joc i la paraula, amb la millora progressiva del llenguatge oral.

	
	· Compartir vivències i situacions mitjançant llenguatge referit a objectes o situacions presents o no presents, amb suport visual o simbòlic, a partir de l’evocació amb imatges o objectes.

	
	· Utilitzar el llenguatge oral com a oportunitat d'expressió i representació.

	
	· Utilitzar el llenguatge oral en la seva funció instrumental per satisfer les seves necessitats.

	
	· Utilitzar el llenguatge oral en la seva funció reguladora per actuar sobre la conducta dels altres i la seva pròpia regulació.

	
	· Utilitzar el llenguatge oral en la seva funció personal per expressar les seves emocions.

	
	· Utilitzar el llenguatge oral en la seva funció heurística per sol·licitar informació.

	
	· Utilitzar el llenguatge oral en la seva funció informativa per descriure i narrar i hi afegir-hi també la funció imaginativa i lúdica.

	
	· Gaudir de les converses.

	CA 3.2 Explorar les possibilitats expressives dels diferents llenguatges, utilitzant els mitjans materials que els són propis.

	· Utilitzar gestos descriptius de les accions que es fan amb els objectes: bufar i fer sons i música, pentinar-se, menjar, entre d’altres.

	
	· Iniciar-se en la comprensió i expressió de l'ús del llenguatge matemàtic en situacions quotidianes: relacions de quantitat, de mesura, etc.

	
	· Iniciar-se en la descoberta i l'ús del llenguatge plàstic.

	
	· Reconèixer les oportunitats d'expressió i representació del llenguatge plàstic.

	
	· Simular activitats a través del joc: pentinar una pepa, donar menjar, bressolar, etc.

	
	· Mirar contes i àlbums il·lustrats per iniciativa pròpia i cercar amb qui compartir-los.

	
	· Mostrar interès per algunes de les tècniques més bàsiques (pintura, modelatge, dibuix, etc.) dels diferents llenguatges expressius i formes de representació.

	
	· Experimentar amb les qualitats expressives del propi cos, la veu, el traç, etc.

	
	· Experimentar i descobrir per si mateix nous sons, timbres, etc.

	
	· Inicia-ser en la descoberta i ús del llenguatge corporal, verbal, matemàtic, musical i plàstic.

	CA 3.3 Produir missatges ampliant i enriquint el seu repertori comunicatiu amb seguretat i confiança.
	· Emprar la mirada, el gest i l'expressió facial per comunicar-se.

	
	· Mostrar-se actiu en el diàleg tònic, l’intercanvi vocàlic i la conversa.

	
	· Passar del crit al plor, al balboteig (primer vocàlic, després repeticions bisíl·labes) fins a l'aparició de la paraula.

	
	· Començar a produir paraules-frase (holofrase).

	
	· Començar a fer emissions de dos elements. 

	
	· Entendre el significat de les paraules i començar a utilitzar-les.

	
	· Començar a emprar paraules amb sentit referencial (objectes, persones, etc.).

	
	· Utilitzar el vocabulari bàsic i enriquir-lo progressivament per fer-se entendre.

	
	· Ampliar progressivament les categories de paraules utilitzades: noms, adjectius, d’acció (verbs), modificadors (locatius, possessius, quantitatius).

	
	· Ampliar progressivament el tipus i la complexitat de les estructures lingüístiques (de la paraula solta a la combinació de paraules, ús de connectors, etc.). 

	
	· Començar a emprar el jo per referir-se a ell mateix.

	SEGON CICLE

	CA 3.1 Fer ús funcional del llenguatge oral i augmentar el seu repertori lingüístic i construir progressivament un discurs més eficaç, organitzat i coherent en contextos formals i informals.

	· Seguir el procés d’adquisició de consciència fonològica.

	
	· Escoltar i demostrar habilitats de discriminació auditiva diferenciant sons segons les seves característiques bàsiques.

	
	· Apreciar la musicalitat de les paraules (rimes).

	
	· Percebre, comptar, discriminar i manipular els sons (fonemes) de les paraules.

	
	· Comptar, discriminar i manipular les síl·labes de les paraules.

	
	· Utilitzar el vocabulari adequat en relació al tema de què es tracta.

	
	· Incorporar el vocabulari treballat a l’aula de manera coherent i eficaç.

	
	· Expressar-se amb claredat i progressar en l’expressió oral.

	
	· Utilitzar el llenguatge oral i deixar de banda altres recursos com senyalar, fer gestos o mostrar elements.

	
	· Utilitzar progressivament frases senzilles i paraules noves.

	CA 3.2 Utilitzar el llenguatge oral com a instrument regulador de l’acció en les interaccions amb els altres amb seguretat i confiança.

	· Utilitzar el llenguatge oral per expressar necessitats bàsiques, per fer peticions, manifestar preferències o rebuig, per preguntar, descriure, etc.

	
	· Ampliar progressivament el vocabulari.

	
	· Utilitzar progressivament frases més correctes i complexes: frases simples en present i passat, coordinades, concordança nominal, etc.

	
	· Utilitzar els temps verbals de present, passat i futur correctament.

	
	· Utilitzar l’entonació clara i precisa en les frases que elabora.

	
	· Mostrar interès per mantenir i establir la intercomunicació entre iguals.

	
	· Respectar i mantenir les normes en un diàleg i conversa (alternança de torns, iniciativa, escolta atenta, participació, etc.).

	CA 3.3 Evocar i expressar espontàniament idees a través del relat oral.

	· Relatar vivències i esdeveniments molt propers, amb una estructura mínima ( principi, desenvolupament i final).

	
	· Explicar una història o inventar una situació a partir d’una imatge o d’una pregunta.

	
	· Utilitzar paraules bàsiques i adients per descriure personatges, accions o emocions quan explica una història.

	
	· Participar activament en converses o relats grupals.

	
	· Ser capaç de mantenir el fil conductor lògic a la seva història.

	
	· Adaptar el to de veu i els gestos per reforçar allò que  explica.

	
	· Ser creatiu a l’hora d’inventar una història a partir d’imatges.

	
	· Incloure detalls i descripcions en les seves explicacions.

	CA 3.4 Elaborar creacions plàstiques explorant i utilitzant diferents materials i tècniques i participant activament en el treball en grup quan sigui necessari.

	· Experimentar amb diferents materials i tècniques plàstiques com pintar, retallar, modelar o enganxar, entre d’altres, en la seva creació personal.

	
	· Aplicar correctament una tècnica plàstica seguint les indicacions, com pintar amb pinzell, modelar amb plastilina, entre d’altres.

	
	· Crear una obra plàstica per expressar la pròpia idea a partir d’un estímul o d’una indicació de l’adult.

	
	· Col·laborar amb els companys d’una creació col·lectiva.

	
	· Utilitzar materials amb cura i compartir-los de manera respectuosa amb els companys.

	
	· Mostrar iniciativa i creativitat en les seves propostes artístiques.

	CA 3.5 Interpretar propostes dramàtiques i musicals utilitzant i explorant diferents instruments, recursos o tècniques.

	· Discriminar algunes qualitats del so.

	
	· Classificar i reconèixer instruments musicals segons les qualitats sonores de cadascun.

	
	· Percebre la pulsació d’una melodia coneguda.

	
	· Adaptar les seves interpretacions a una pulsació donada.

	
	· Interpretar ritmes musicals amb grafia no convencional.

	
	· Reconèixer i classificar sons habituals de l’entorn.

	
	· Reconèixer i discriminar la direccionalitat dels sons.

	
	· Reconèixer melodies conegudes i associar-les a una cançó.

	
	· Ser capaç d’identificar obres musicals conegudes.

	
	· Gaudir del fet musical i participar activament de les sessions.

	
	· Utilitzar el cos per expressar-se en resposta a la música o escenes dramàtiques (moviments, gestos, expressió facial).

	
	· Adoptar diferents rols o personatges (imitació d’animals, personatges de contes, etc.).

	
	· Participar activament en el joc simbòlic o teatral en la interpretació de contes o situacions quotidianes.

	
	· Seguir el ritme bàsic d’una música amb el cos.

	
	· Improvisar moviments en resposta a estímuls musicals o dramàtics.

	
	· Col·laborar amb altres infants en la creació d’escenes d’un conte. 

	CA 3.6 Ajustar harmònicament el seu moviment al dels altres i a l’espai com a forma d’expressió corporal lliure, i manifestar interès i iniciativa.
	· Ser capaç de moure’s lliurement per l’espai sense xocar amb altres infants o objectes per demostrar consciència de l’espai personal i col·lectiu.

	
	· Participar en activitats de grup, com jocs de seguir el líder, balls de cercle o activitats de coordinació i adaptar els seus moviments als dels altres o a les consignes donades per l’adult.

	
	· Ser capaç de variar la seva manera de moure’s segons el ritme i el tipus de música que sona mostrant capacitat per ajustar-se a diferents estils de moviment.

	
	· Utilitzar el moviment per expressar emocions com alegria, tristesa, etc. o representar idees senzilles com animals o elements de la natura demostrant creativitat.

	
	· Prendre la iniciativa durant les activitats de moviment, suggerint moviments o idees per als jocs corporals, com inventar una seqüència de moviments o liderar una activitat de moviment lliure.

	
	· Ser capaç de seguir instruccions senzilles relacionades amb el moviment, com per exemple «camina a poc a poc», «salta», etc. ajustant el cos a la consigna donada.

	
	· Mostrar alegria i entusiasme durant les activitats de moviment demostrant que gaudeix del procés creatiu de moure’s lliurement amb els altres.

	
	· Ser capaç d’ajustar la velocitat o la intensitat del seu moviment per coordinar-se amb els altres, demostrant consciència i cooperació.

	CA 3.7 Expressar-se de forma creativa, utilitzant diverses eines o aplicacions digitals intuïtives o visuals.
	· Expressar-se de forma creativa a través de produccions, amb complexitat creixent ( visuals, verbals, motrius, etc.).

	
	· Iniciar-se progressivament en la interacció (verbal o visual) amb diferents recursos analògics i digitals, de forma col·lectiva, sota el guiatge i la supervisió de l’adult i  respectant el desenvolupament maduratiu de l’infant.



	CE 4 Participar per iniciativa pròpia en activitats relacionades amb textos escrits i mostrar interès i curiositat per comprendre’n la funcionalitat i algunes de les seves característiques.

	PRIMER CICLE

	CA 4.1 Participar en activitats lúdiques d’aproximació al llenguatge escrit, tot mostrant una actitud activa.

	· Observar i manipular textos escrits en diferents formats: llibres, revistes, etiquetes, etc., i models d’escriptura proporcionats pels adults: etiquetes amb nom, rètols, etc. com a instruments d’aproximació a les característiques del llenguatge escrit.

	
	· Mostrar interès en els textos escrits que té al seu abast amb intenció d'exploració: agafar els àlbums i els contes al seu abast, mirar-los, assenyalar les il·lustracions o les fotografies que contenen, buscar amb qui compartir-los (adult o iguals).

	
	· Interpretar símbols i codis senzills (signes, marques, etc.). 

	CA 4.2 Recórrer a escriptures indeterminades, espontànies i no convencionals i incorporar-les a les produccions amb intenció comunicativa.
	· Explorar les possibilitats expressives del gest motriu i gràfic i mostrar gaudi i atenció quan ho fa.

	
	· En el joc simbòlic, incorporar l’escriptura o el traç com a part de la seva representació.

	
	· Atribuir sentit als seus gargots, produccions gràfiques i dibuixos.

	
	· Mostrar interès per deixar escrit el significat del dibuix i expressar-ho amb gestos o paraules.

	
	· Començar a fer dibuix figuratiu.

	SEGON CICLE

	CA 4.1 Mostrar interès per comunicar-se a través de codis escrits, convencionals o no, i valorar-ne la funció comunicativa.

	· Diferenciar dibuixos de grafies.

	
	· Identificar la llengua escrita com a mitjà de comunicació i informació.

	
	· Desenvolupar la lateralitat i la precisió en la manipulació amb diferents tècniques: modelar, enganxar, retallar, etc.

	
	· Mantenir el control postural i desenvolupar la pressió del llapis en la realització de diferents traços: vertical, horitzontal, bucles ondulats, corbes, rodones, creus, aspes, sanefes, etc.

	
	· Aprendre a orientar-se en el paper, respectant uns marges, escrivint dins les pautes i d’esquerra a dreta.

	
	· Mostrar interès per l’escriptura.

	
	· Representar missatges o intencions comunicatives a través de l'ús de pictogrames o imatges.

	
	· Ser capaç de llegir paraules o frases simples amb l’ajuda de pictogrames.

	
	· Iniciar-se en l’ús de la comunicació escrita mitjançant escrits lliures de la vida quotidiana.

	CA 4.2 Avançar, respectant el ritme individual, en el procés d’adquisició de l’escriptura atenent a les característiques de les diferents etapes d’escriptura.
	· Diferenciar les lletres dels números.

	
	· Reconèixer la inicial del seu nom i/o el seu nom complet.

	
	· Copiar i escriure el seu nom i aquelles paraules que coneix.

	
	· Reconèixer la inicial i/o el nom dels seus companys i companyes.

	
	· Iniciar-se en la realització de les grafies de les lletres, mantenint la direccionalitat i controlant progressivament el traç.

	
	· Trobar-se en alguna de les etapes de l'escriptura i mostrar interès per progressar en l’aprenentatge (indiferenciada, diferenciada, sil·làbica, sil·làbica alfabètica i alfabètica).

	CA 4.3 Identificar de manera acompanyada alguna de les característiques textuals i paratextuals mitjançant la indagació en textos d’ús social lliures de prejudicis i estereotips sexistes.
	· Identificar algunes de les característiques textuals dels textos que es treballen a l’aula (per ex. les cartes o correus electrònics comencen saludant, a les receptes de cuina hi ha paraules com primer, després, a continuació, etc.).

	
	· Interpretar de manera adequada els elements paratextuals dels textos utilitzats (per ex. distingeix el títol d’un text, etc.).

	
	· Comprendre el significat de símbols o senyals i el valor que donen al missatge (exclamacions, interrogants, guions a les llistes, etc.).

	CA 4.4 Recórrer a la biblioteca com a font d’informació i gaudi, respectant-ne les normes d’ús.

	· Utilitzar els llibres amb cura i de forma adequada, valorant-los com a recurs per aprendre i gaudir.

	
	· Respectar les normes d’estar en una biblioteca: silenci i cura dels llibres.

	
	· Valorar i recórrer a la biblioteca com a font d’informació, aprenentatge, entreteniment i gaudi.



	CE 5 Valorar la diversitat lingüística present en el seu entorn, així com altres manifestacions culturals, per enriquir les seves estratègies comunicatives i el seu bagatge cultural.  

	PRIMER CICLE

	CA 5.1 Relacionar-se amb naturalitat en la realitat lingüística i cultural de l’aula.

	· Participar, acceptar, oferir i rebre amb naturalitat les diferents expressions lingüístiques i culturals que es donen, a través de contes, cançons o danses per familiaritzar-se amb altres llengües presents a l’aula, tant les pròpies com les dels altres.

	
	· Reconèixer i gaudir de les festes i tradicions pròpies de l’entorn.

	
	· Comprendre la llengua catalana, la llengua vehicular del centre.

	
	· Iniciar-se en l’ús de la llengua catalana, llengua vehicular del centre, per comunicar-se amb els altres.

	CA 5.2 Manifestar interès i gaudi cap a activitats individuals o col·lectives relacionades amb la literatura infantil, obres musicals, audiovisuals, danses o dramatitzacions i avançar cap a una actitud participativa.

	· Demostrar iniciativa i gust per participar i expressar-se: escoltar, parlar, cantar, ballar, etc.

	
	· Mostrar senyals de plaer quan s’escolten contes, cançons i música.

	
	· Seguir, demanar i gaudir amb els jocs de falda, les cançons de bressol, els contes i les situacions de música, en general.

	
	· Participar en jocs musicats: de falda, cançons, danses, etc.

	
	· Acompanyar les cançons amb gestos que les identifiquen.

	
	· Imitar o produir diferents sons musicals.

	
	· Mostrar interès per la música i els sons musicals, posar-hi atenció, aturar l’activitat que es fa, compassar els gestos amb la música, ballar, etc.

	
	· Mostrar-se atent a la narració de contes, participar amb gestos, vocalitzacions, paraules, etc.

	
	· Mostrar interès per imatges de contes i assenyalar-les.

	
	· Comprendre contes o històries senzilles.

	
	· Anomenar i evocar paraules o signes referits a persones o objectes o accions no presents a través de la narració, de contes, etc.

	
	· Mostrar interès i atenció per escoltar textos escrits i fer ús del vocabulari específic per referir-se a elements bàsics que configuren el text escrit: portada, títol, etc.

	
	· Mostrar iniciativa per compartir o proposar la narració d’un conte.

	
	· Mostrar interès, gaudi i actitud d’escolta a la narració de contes.

	
	· Participar de forma activa amb gestos, vocalitzacions o paraules, durant la narració de contes.

	SEGON CICLE

	CA 5.1 Relacionar-se de forma respectuosa amb la realitat lingüística i cultural de l’entorn, i manifestar interès per la llengua pròpia de les Illes Balears i per altres llengües, ètnies i cultures.
	· Participar activament en celebracions i tradicions culturals pròpies de les Illes Balears.

	
	· Mostrar curiositat per altres llengües parlades a l’aula.

	
	· Respectar i valorar les diferències culturals i lingüístiques entre els companys i companyes de la classe.

	
	· Reconèixer elements culturals i simbòlics de les Illes Balears.

	
	· Mostrar interès per aprendre cançons, contes o jocs tradicionals de les Illes Balears i d’altres cultures.

	
	· Utilitzar un llenguatge adequat i respectuós quan es refereix a persones de cultures, ètnies o llengües diferents. 

	CA 5.2 Participar en interaccions comunicatives en llengua estrangera relacionades amb rutines i situacions quotidianes.
	· Reconèixer i respondre a salutacions simples en la llengua estrangera.

	
	· Respondre a preguntes simples relacionades amb les rutines diàries (per exemple, What’s your name?).

	
	· Seguir i repetir parts de cançons senzilles o seguir instruccions senzilles en jocs.

	
	· Identificar i utilitzar vocabulari relacionat amb objectes de l’aula i la vida quotidiana.

	
	· Seguir instruccions simples relacionades amb les rutines de la classe.

	CA 5.3 Participar en activitats d’aproximació a la literatura infantil, tant de caràcter individual com en contextos dialògics i participatius, i descobrir, explorar i apreciar la bellesa del llenguatge literari.

	· Mostrar interès i atenció en l'escolta de narracions, explicacions o descripcions llegides per altres persones.

	
	· Mostrar interès i gaudi aprenent i recitant poemes, dites o refranys, de la nostra cultura popular.

	
	· Participar de les converses sobre els contes que ha escoltat o mirat i llegit.

	
	· Explicar per què un conte li agrada o no.

	
	· Col·laborar amb la resta de companys i companyes en les activitats de construcció conjunta de relats i contes.

	
	· Gaudir amb la interpretació de personatges en les representacions de contes.

	
	· Imaginar diferents finals per a les històries que es conten a l’aula.

	
	· Participar ens els jocs de creació de paraules, endevinalles, jocs com el veig-veig, paraules  encadenades, etc.

	
	· Iniciar-se i gaudir de la lectura compartida.

	CA 5.4. Expressar emocions, idees i pensaments a través de manifestacions artístiques i culturals i gaudir del procés creatiu.

	· Experimentar amb diferents materials com pintura, plastilina, cera, etc. per crear obres que reflecteixen estats emocionals o idees senzilles (per exemple, dibuixar la seva família).

	
	· Gaudir del procés creatiu sense preocupar-se per la perfecció del resultat, experimentant amb materials, formes i colors i acceptar amb naturalitat les seves obres i les dels altres.

	
	· Col·laborar en projectes de grup com murals, construccions, etc. i demostrar entusiasme per compartir les seves creacions amb els altres.

	
	· Participar en activitats de dansa i moviment lliure, expressar emocions com alegria, tristesa o sorpresa a través del cos.

	
	· Crear dibuixos o treballs manuals relacionats amb festes o tradicions de la nostra cultura popular.

	CA 5.5 Expressar gustos, preferències i opinions sobre diferents manifestacions artístiques i explicar les emocions que produeix gaudir-ne.
	· Parlar o comentar sobre les obres dels altres companys, companyes o artistes.

	
	· Mostrar respecte pel treball creatiu dels altres.



Sabers bàsics

A continuació s’estableixen els sabers bàsics organitzats en blocs.

Per al primer cicle, els sabers bàsics són orientatius i, per tant, també ho són les concrecions de  cada un.

	A. INTENCIÓ I ELEMENTS DE LA INTERACCIÓ COMUNICATIVA

	PRIMER CICLE

	El desig de comunicar-se. L’emoció i la proximitat com a base de l’intercanvi comunicatiu.
	· El desig de comunicar-se amb llenguatge verbal o no verbal.

	
	· Evolució de la intencionalitat comunicativa: establiment de contacte i intercanvi visual en contextos de proximitat.

	L’expressió facial i corporal: gestos d’intenció, necessitat, estat d’ànim i sensacions que els acompanyen.
	· Progressió de l’expressió facial i corporal: gestos d’intenció, necessitat, estat d’ànim i sensacions que els acompanyen.

	
	· Progressió en el control postural a través de les interaccions tòniques i emocionals: el diàleg corporal.

	El contacte i l’intercanvi visual.
	· La comunicació com a eina de relació amb els altres. Vincle afectiu.

	Les primeres interaccions tòniques, emocionals i posturals. Expressions facials i gestuals. El diàleg corporal.
	· Manifestació de necessitats, sentiments i vivències a través dels diferents llenguatges, tant verbal com no verbal.

	
	· Les accions corporals: actituds i gestos com a expressió de vivències afectives; per exemple, el somriure i el moviment de mans entusiasta demostren alegria en nadons.

	Cançons de bressol i jocs de falda.
	· Ús de les cançons i jocs de falda com a estratègia de foment de la interacció comunicativa.

	Actituds comunicatives significatives: atenció conjunta, mirada referencial i comprensió de les expressions emocionals de l’adult i reacció davant
aquestes.
	· Comprensió de les expressions emocionals de l’adult i reacció davant aquestes.

	
	· Desenvolupament d’actituds comunicatives significatives: sosteniment d’atenció conjunta, mirada referencial i escolta atenta.

	Els objectes d’ús compartit com a mediadors en els primers contextos d’interacció.
	· Diferents formes de comunicació, esforçant-se per fer-se entendre i escoltant els altres.

	
	· Descobriment dels objectes d’ús compartit com a mediadors en els primers contextos d’interacció.

	Estratègies que faciliten els intercanvis en situacions comunicatives que potencien el respecte i la igualtat: contacte visual amb l’interlocutor, escolta atenta, torn de paraula i alternança.
	· Ús d’estratègies que faciliten els intercanvis en situacions comunicatives: el contacte visual amb l’interlocutor, l’escolta atenta, el torn de paraula.

	A. INTENCIÓ I INTERACCIÓ COMUNICATIVES

	SEGON CICLE

	Repertori comunicatiu i elements de comunicació no verbal.
	· Coneixement i integració, al seu repertori comunicatiu, dels elements de comunicació no verbal: llenguatge corporal, gestos, expressió facial, postura, to de veu, moviment, mirades, proximitat.

	Comunicació interpersonal: empatia i assertivitat.
	· L’empatia per la comunicació interpersonal, d’igual a igual, igual a adult i l’assertivitat de forma guiada.

	Convencions socials de l’intercanvi lingüístic en situacions comunicatives que potenciïn el respecte i la igualtat: atenció, escolta activa, torns de diàleg i alternança.

	· Situacions de comunicació significatives i funcionals, des del respecte a les diferències individuals.

	
	· Progrés en l’adquisició i ús de les convencions socials de l’intercanvi lingüístic en situacions comunicatives que potenciïn el respecte i la igualtat: atenció, escolta activa, torns de diàleg i alternança.

	
	· Curiositat i motivació cap a l’aprenentatge d’altres llengües.

	
	· Actituds de respecte cap a la diversitat cultural i plurilingüe del seu entorn proper.



	B. LES LLENGÜES I ELS SEUS PARLANTS

	PRIMER CICLE

	Repertori lingüístic individual.

	· Ampliació del repertori lingüístic individual en la seva llengua materna.

	
	· Comprendre missatges i intencions comunicatives dels altres.

	Realitat lingüística de l’aula i l’entorn. Paraules o expressions que responen a les seves necessitats o interessos.

	· Iniciació en el descobriment de la realitat lingüística de l’entorn. 

	
	· Adquisició progressiva de paraules o expressions que responen a les seves necessitats o interessos.

	
	· Observació i exploració de representacions socials, culturals i artístiques properes a l’interès i necessitat personal.

	
	· Actitud positiva davant les diferents llengües.

	
	· Imitació de models lingüístics referents.

	
	· Gaudi de la diversitat cultural, present a l’entorn proper i dels costums d’altres zones geogràfiques.

	SEGON CICLE

	Repertori lingüístic individual.

	· Ampliació del repertori lingüístic individual: vocabulari, expressió de necessitats i emocions utilitzant paraules i frases senzilles, comprensió i producció d’oracions simples, comprensió d’instruccions, escolta activa i atenció.

	La realitat lingüística de l’entorn. Fórmules o expressions que responen a les seves necessitats o interessos.

	· Fórmules o expressions que responen a les seves necessitats o interessos: fórmules de salutació, de comiat, de cortesia, etc.; expressió de necessitats bàsiques per demanar ajuda; fer preguntes senzilles per demanar informació o aclariments; expressió d’emocions i sentiments; demanar permís o confirmació, i emprar expressions per interactuar en jocs i activitats col·lectives.

	Aproximació a la llengua estrangera. Elements per a la comunicació funcional bàsica.
	· Aproximació a la llengua estrangera. Elements per a la comunicació funcional bàsica.

	
	· Gaudi dels costums, cultura i persones de països on es parla la llengua estrangera.



	C. COMUNICACIÓ VERBAL ORAL. EXPRESSIÓ, COMPRENSIÓ I DIÀLEG

	PRIMER CICLE

	El llenguatge oral en situacions quotidianes: primeres converses amb sons, vocalitzacions i jocs d’interacció.
	· Llenguatge oral en situacions quotidianes: primeres converses amb sons, vocalitzacions i jocs d’interacció.

	
	· Interès, gaudi i participació en intercanvis lúdics amb la llengua oral.

	Expressió de necessitats, vivències i emocions.
	· Expressió de necessitats, sentiments i idees.

	Llenguatge oral com a regulador de la pròpia conducta.
	· La llengua oral com a oportunitat d'expressió i representació.

	Repertori lingüístic: situacions comunicatives, converses col·lectives, lèxic i discurs.
	· Producció dels primers missatges, de forma lliure i creativa.

	
	· Ampliació del repertori lingüístic: situacions comunicatives, converses col·lectives, lèxic i discurs.

	L’expressió sonora i l’articulació de les paraules. Jocs d’imitació, lingüístics i de percepció auditiva.
	· Expressió sonora i articulació de les paraules. Jocs d’imitació, lingüístics i de percepció auditiva.

	
	· Iniciació en la discriminació auditiva de les diferències fonètiques del llenguatge oral.

	
	· Iniciació en la segmentació fonètica en el llenguatge oral.

	Comprensió del món i de missatges a través de l’escolta activa.
	· Comprensió de les intencions i dels missatges amb l’escolta activa, reconeixent els diferents senyals comunicatius: gest, entonació, etc.

	Vocabulari. Denominació de la realitat.
	· Descobriment de la funcionalitat del llenguatge per representar la realitat.

	SEGON CICLE

	El llenguatge oral en situacions quotidianes: converses, jocs d’interacció social
i expressió de vivències.
	· Ús del llenguatge oral en situacions quotidianes: converses, jocs d’interacció social i expressió de vivències.

	Textos orals formals i informals.

	· Aproximació dels textos orals formals: presentacions breus, descripcions de persones o objectes, explicacions breus d’alguna activitat, etc.

	
	· Aproximació als textos orals informals: converses quotidianes, interaccions espontànies, expressions de necessitats o emocions.

	Intenció comunicativa dels missatges.
	· Intenció comunicativa dels missatges.

	Verbalització de la seqüència d’accions en una acció planificada.
	· Verbalització de la seqüència d’accions en una acció planificada.

	Discriminació auditiva i consciència fonològica.
	· La discriminació auditiva mitjançant el reconeixement de sons i diferenciació de fonemes.

	
	· Adquisició de la consciència fonològica a través de la segmentació de paraules, determinació de rimes i reconeixement de síl·labes inicials i finals.

	Aproximació oral a una llengua estrangera.
	· Motivació i interès per l’aprenentatge i adquisició de la llengua estrangera.

	
	· Comprensió i producció bàsica i missatges senzills en llengua estrangera.



	D. APROXIMACIÓ AL LLENGUATGE ESCRIT

	PRIMER CICLE

	Formes escrites i altres símbols presents en l’entorn.
	· Observació i manipulació de formes escrites i altres símbols presents en l’entorn.

	
	· Iniciació al desenvolupament del traç i de la grafia des del moviment lliure en situacions significatives i funcionals.

	Acostament als usos del llenguatge escrit.
	· Apropament a la presència del llenguatge escrit a l’entorn proper.

	Lectura a través de models lectors de referència.
	· Imitació de la lectura a través de models lectors de referència.

	SEGON CICLE

	Els usos socials de la lectura i l’escriptura. Funcionalitat i significativitat en situacions comunicatives.
	· Identificació dels usos socials de la lectura i l’escriptura, com la comunicació personal (cartes, missatges), l’accés a la informació (llibres, cartells), l’organització d'activitats (llistes, etiquetes) i el gaudi d’històries (contes, poemes).

	Textos escrits en diferents suports.

	· Exploració de textos en diversos suports (llibres, cartells, pantalles) amb especial atenció a la intenció comunicativa (informativa, lúdica, expressiva) i a les característiques textuals i paratextuals (títols, il·lustracions, frases clau).

	Intenció comunicativa i acostament a les principals característiques textuals i
paratextuals. Primeres hipòtesis per a la interpretació i compressió.
	· Formulació de primeres hipòtesis sobre els significats dels textos, establint relacions entre paraules, imatges i contextos per afavorir la interpretació i la comprensió.

	Les propietats del sistema d’escriptura: hipòtesis quantitatives i qualitatives.
	· Les propietats del sistema d’escriptura: hipòtesis quantitatives (nombre de lletres i paraules) i qualitatives (relació entre grafia i so, formació de paraules amb significat).

	Aproximació al codi escrit, des de les escriptures indeterminades i els elements del sistema de lectoescriptura.
	· Exploració del codi escrit mitjançant la producció d’escriptures indeterminades (gargots, símbols) que evolucionen cap al reconeixement de lletres, paraules i frases.

	
	· Consciència fonològica, associació fonema-grafema, fluïdesa, vocabulari i comprensió verbal.

	
	· L'escriptura lliure com a mitjà per comunicar idees.

	Altres codis de representació gràfica: imatges, símbols, nombres, etc.
	· Reconeixement i ús d’altres codis de representació gràfica, com imatges, símbols, pictogrames i nombres, per comunicar i interpretar significats.

	Iniciació a estratègies de cerca d’informació, reelaboració i comunicació.
	· Iniciació a estratègies de cerca d’informació, reelaboració i comunicació.

	Situacions de lectura individual o a través de models lectors de referència.
	· Situacions de lectura individual o a través de models lectors de referència.



	E. APROXIMACIÓ A L’EDUCACIÓ LITERÀRIA

	PRIMER CICLE

	Textos literaris infantils orals i escrits amb contingut adequat al desenvolupament de l’infant que, preferentment, desenvolupin valors sobre
cultura de pau, els drets de la infància, la igualtat de gènere i la diversitat funcional i ètnicocultural.
	· Introducció als textos literaris infantils orals i escrits amb contingut adequat al desenvolupament de l’infant que, preferentment, desenvolupin valors sobre cultura de pau, drets de l’infant, igualtat de gènere i diversitat funcional, cultural i lingüística.

	Situacions de lectura. Vincles afectius i lúdics a través de models lectors de referència.
	· Construcció de creació de vincles afectius i lúdics, a través dels models lectors de referència.  

	
	· Interès i gaudi progressiu pels textos literaris infantils orals i escrits.

	SEGON CICLE

	Textos literaris infantils orals i escrits adequats al desenvolupament infantil, que preferiblement desenvolupin valors sobre cultura de pau, drets de la infància, igualtat de gènere i diversitat funcional i ètnic-cultural.
	· Apropament a textos literaris orals i escrits mitjançant la seva escolta, lectura i interpretació, així com la participació en jocs verbals, dramatitzacions i altres pràctiques lúdiques.

	Vincles afectius i lúdics amb els textos literaris.
	· Construcció de vincles afectius i lúdics per mitjà dels textos literaris.

	Converses i diàlegs al voltant de textos literaris lliures de tota mena de prejudicis i estereotips.
	· Converses i diàlegs entorn de textos literaris que promoguin valors com el respecte, la igualtat i la inclusió, reflexionant sobre continguts lliures de prejudicis i estereotips sexistes.

	La biblioteca escolar
	· Ús i gaudi de la biblioteca de l’aula i del centre.



	F. LLENGUATGE I EXPRESSIÓ MUSICAL

	PRIMER CICLE

	Reconeixement, evocació i reproducció de cançons i altres manifestacions musicals. Sentiments i emocions que transmeten.
	· Reconeixement, evocació i reproducció de cançons i altres manifestacions musicals, amb atenció especial al patrimoni musical de les Illes Balears. Sentiments i emocions que transmeten.

	
	· Ampliació progressiva del repertori de cançons de bressol, moixaines i jocs de falda.

	Possibilitats sonores i expressives de la veu, del cos, dels objectes i dels instruments.
	· Exploració de les possibilitats sonores i expressives de la veu, del cos, dels objectes i dels instruments. Joc amb els sons, el silenci, l’entonació i el ritme.

	L’escolta com a descobriment i gaudi de l’entorn.
	· L’escolta com a font de descobriment i gaudi de l’entorn.

	Sons, entonació i ritme.
	· Iniciació en la descoberta i l'ús del llenguatge musical com a oportunitat d'expressió i representació.

	
	· Els sons, el silenci, entonació i ritme.

	SEGON CICLE

	Possibilitats sonores, expressives i creatives de la veu, el cos, els objectes
quotidians del seu entorn i els instruments.
	· Indagació en les possibilitats sonores, expressives i creatives de la veu, el cos, els objectes quotidians de l’entorn i els instruments.

	
	· Aproximació al patrimoni musical de les Illes Balears.

	Propostes musicals en diferents formats.
	· Propostes musicals en diferents formats; cançons i cant, coordinació motriu i el cant, la dansa i el moviment, jocs musicals.

	El so, el silenci i les seves qualitats. El codi musical.
	· Exploració del so, el silenci i les seves qualitats.

	
	· Descobriment lliure i guiat del codi musical; ritme i moviment, aproximació a les notes musicals i la melodia. El desenvolupament de l’escolta activa.

	
	· Aproximació als instruments musicals.

	Intenció expressiva en les produccions musicals.
	· Intenció expressiva en les produccions musicals. Emocions que produeixen: alegria, tristesa, etc.

	L’escolta musical com a gaudi.
	· L’escolta musical en diferents formats com a element de gaudi.



	G. LLENGUATGE I EXPRESSIÓ PLÀSTICA I VISUAL

	PRIMER CICLE

	Materials, colors, textures, tècniques i procediments plàstics.
	· Exploració i descobriment d'alguns materials, colors, volums, textures, tècniques i procediments plàstics.

	
	· Iniciació en la descoberta i l'ús del llenguatge plàstic com a oportunitat d'expressió i representació.

	
	· Percepció sensorial dels elements de l'entorn immediat.

	Expressions plàstiques i visuals. Altres expressions artístiques.
	· Interès i curiositat per l’expressió plàstica i visual. Apropament i apreciació d’altres expressions artístiques.

	
	· Apropament a obres artístiques del patrimoni de les Illes Balears i les de les altres cultures presents al seu entorn.

	SEGON CICLE

	Materials específics i inespecífics, elements, tècniques i procediments plàstics.
	· Exploració de materials específics (pintures, ceres) i inespecífics (cartró, fulles), així com dels elements plàstics (colors, línies, textures) a través de diverses tècniques (dibuix, modelatge) i procediments (mescles, estampacions).

	Intenció expressiva de produccions plàstiques i pictòriques.
	· Intenció expressiva en les produccions plàstiques i pictòriques, utilitzant formes, traços i colors per transmetre emocions, idees i vivències relacionades amb temes com la natura o la imaginació.

	Manifestacions plàstiques variades. Altres manifestacions artístiques.
	· Creació i apreciació de manifestacions plàstiques variades (murals, collages, escultures) i d’altres manifestacions artístiques (música, dansa, teatre), valorant diversos formats i estils artístics.

	
	· Coneixement i valoració de manifestacions artístiques pròpies del patrimoni cultural de les Illes Balears.



	H. LLENGUATGE I EXPRESSIÓ CORPORAL

	PRIMER CICLE

	Expressió lliure a través del gest i del moviment.
	· Expressió i exploració lliure a través del gest, el moviment i el desplaçament per l'espai.

	
	· Iniciació en la descoberta i l'ús del llenguatge corporal com a oportunitat d'expressió i representació.

	Desplaçaments per l’espai.
	· Participació en jocs i danses senzilles reproduint alguns moviments i gestos.

	 Jocs d’imitació a través de titelles, ninots o altres objectes de representació
espontània.
	· Evolució del joc fins arribar al d’imitació a través de titelles, ninots o altres objectes de representació espontània.

	SEGON CICLE

	Possibilitats expressives i comunicatives del propi cos en activitats individuals
i grupals lliures de prejudicis i estereotips sexistes.
	· Desenvolupament de les possibilitats expressives i comunicatives del propi cos en activitats individuals i grupals lliures de prejudicis i estereotips sexistes.

	Jocs d’expressió corporal i dramàtica.
	· Participació en jocs d’expressió corporal i dramàtica.



	I. ALFABETITZACIÓ DIGITAL

	SEGON CICLE

	Aplicacions i eines digitals amb diferents finalitats: creació, comunicació,
aprenentatge i gaudi.
	· Aplicacions i eines digitals. Tipus i característiques. Finalitats d’ús: aproximació a la comunicació, aprenentatge, gaudi, etc. de manera guiada i col·lectiva.

	Ús saludable i responsable de les tecnologies digitals.
	· Iniciació a l’ús col·lectiu responsable a partir de models dins l’aula i a la llar; normes d’ús, models de referència a casa i a l’escola, etc.

	
	· Exploració guiada de propostes per a l’ús responsable i saludable a partir de les tecnologies digitals pròximes a l’entorn de desenvolupament de l’infant.

	Lectura i interpretació crítica d’imatges i informació rebuda a través de
mitjans digitals.
	· Lectura visual i verbal d’informació rebuda. Guiatge en la interpretació crítica de la informació rebuda.

	
	· Els missatges visuals i auditius rebuts a través de mitjans digitals. Interpretació i anàlisi guiat.

	Funció educativa dels dispositius i elements tecnològics de l’entorn.
	· Funció educativa i d’aprenentatge dels dispositius i elements tecnològics, eines dissenyades per l’ésser humà al llarg de la història present en l’entorn proper. A casa, a l’aula, a l’escola, etc.

	
	· Objectes tecnològics. Característiques, tipus, funcions.




